সরকারি বি এম সি মহিলা (বসির উদ্দিন মেমোরিয়াল চ্যারিটেবল) কলেজ বাংলাদেশের নওগাঁ শহরে অবস্থিত একটি শিক্ষাপ্রতিষ্ঠান। ১৯৮৫ সালে এই কলেজটি জাতীয়করণ করা হয়। কলেজটি নওগাঁ শহরের কেন্দ্রস্থলে মুক্তির মোড়ের পাশে অবস্থিত। এটি বাংলাদেশ জাতীয় বিশ্ববিদ‍্যালয়ের অধীনে সম্মান ডিগ্রি প্রদান করে থাকে। রাজশাহী শিক্ষা বোর্ডের অধীনে উচ্চ মাধ্যমিক কোর্স পরিচালনা করা হয়।   ইতিহাস  নওগাঁ জেলায় নারীদের উচ্চশিক্ষার কোন শিক্ষাপ্রতিষ্ঠান না থাকায় দেশ স্বাধীন হবার পরে, ১৯৭২ সালে নারীদের জন্য আলাদা কলেজ প্রতিষ্ঠার উদ্যোগ গ্রহণ করা হয়। তৎকালীন কেন্দ্রীয় পরিষদের সদস্য গিয়াস উদ্দিন সরদার, মুক্তিযুদ্ধের সংগঠক ও রাজনীতিবিদ আব্দুল জলিলসহ এলাকার বিভিন্ন ব্যক্তিবর্গ মহিলাদের জন্য একটি কলেজ প্রতিষ্ঠার উদ্যোক্তা নেন। তাদের প্রচেষ্টায় প্রাথমিকভাবে নওগাঁ সরকারি বালিকা উচ্চ বিদ্যালয়ের প্রাঙ্গণে নওগাঁ মহিলা কলেজ নামে একটি শিক্ষাপ্রতিষ্ঠানের পাঠদান কার্যক্রম শুরু হয়। এরপর অফিসার্স ক্লাবে (বর্তমান কলেজের ছাত্রীনিবাস ভবনে) কলেজটিকে স্থানান্তরিত করা হয়। মো. মহসিন আলী কলেজের প্রথম অধ্যক্ষ হিসেবে দায়িত্ব নেন। ১৯৮২ সালের ২৫ মার্চ রাজশাহীর শাহ মখদুম কলেজের প্রতিষ্ঠাতা অধ্যক্ষ মো. তোফাজ্জল হোসেন এই কলেজের দ্বিতীয় অধ্যক্ষ হিসেবে দায়িত্ব পান।  কলেজটিতে প্রথমে উচ্চ মাধ্যমিক পর্যায়ের মানবিক ও বিজ্ঞান শাখা দিয়ে কলেজের শিক্ষা কার্যক্রম শুরু করা হয়। পরে ১৯৮৪ সালে কলেজে মানবিক বিভাগের স্নাতকের (পাস) কোর্স চালু হয়। ১৯৮৫ সালের ২৭ এপ্রিল নওগাঁ শহরের এ.টি.এম. মাঠে তৎকালীন রাষ্ট্রপতি হুসেইন মুহাম্মদ এরশাদ মহিলা কলেজকে জাতীয়করণের ঘোষণা দেন। ১৯৮৫ সালের ১ জুলাই কলেজটিকে সরকারি আত্তীকরণ করা হয়।  কলেজের অধ্যক্ষ মো. তোফাজ্জল হোসেন, গভর্নিং বডির সদস্য ও তৎকালীন রাজনীতিবিদ মো. আলমগীর কবীর এবং এলাকার ব্যক্তিবর্গের প্রচেষ্টায় কলেজের নিজস্ব ভবন (বর্তমান ভবন) নির্মাণ করা হয়। নওগাঁ গাজা সোসাইটির তৎকালীন পরিচালক বসির উদ্দিন খান বাহাদুর এই কলেজের ভবন নির্মাণের জন্য জমি দান করেন, যেখানে পূর্বে বিএমসি কলেজ নামক শিক্ষা প্রতিষ্ঠান ছিল। পূর্বের বিএমসি কলেজের স্থানে নতুন আরেকটি কলেজ স্থাপন করায়, পরে কলেজের নাম পরিবর্তন করে সরকারি বিএমসি মহিলা কলেজ, নওগাঁ (বসির উদ্দিন মেমোরিয়াল চ্যারিটেবল) নামকরণ করা হয়।   অবস্থান  নওগাঁ জেলা শহরের কেন্দ্রস্থল হিসেবে পরিচিত মুক্তির মোড় থেকে দক্ষিণ দিকে অতি নিকটেই কলেজটি অবস্থিত। নওগাঁর প্রধান জামে মসজিদের পাশেই কলেজটি অবস্থিত।   শিক্ষা কার্যক্রমের ইতিহাস  ১৯৭২ সালে কলেজটি প্রতিষ্ঠিত হবার পর থেকেই  উচ্চ মাধ্যমিক পর্যায়ের মানবিক ও বিজ্ঞান শাখা দিয়ে শিক্ষা কার্যক্রম শুরু করে। কলেজে  ১৯৮৪ সালে কলেজে মানবিক বিভাগের স্নাতক (পাস) শিক্ষা কার্যক্রম শুরু হয়। ২০০৭ সালে রাষ্ট্রবিজ্ঞান বিষয়ে স্নাতকের (সম্মান) শিক্ষা কার্যক্রম চালু হয়। ২০০৮ সালে সমাজবিজ্ঞান ও ২০১০ সালে পদার্থবিজ্ঞান বিষয়ে স্নাতকের (সম্মান) পাঠদান শুরু হয়।  ২০১৩-২০১৪ শিক্ষা বছরে বাংলা ও সমাজবিজ্ঞান বিষয়ে অনার্স কোর্স চালু করা হয়।   বর্তমান অনুষদ ও বিভাগসমূহ  নওগাঁ সরকারি বি এম সি মহিলা কলেজে ৩টি অনুষদের অধীনে ১৪টি বিভাগে পাঠদান কার্যক্রম চালু রয়েছে। সেগুলো হল:   বিজ্ঞান অনুষদ  পদার্থ বিজ্ঞান বিভাগ রসায়ন বিজ্ঞান বিভাগ জীববিজ্ঞান বিভাগ গণিত বিভাগ ভূগোল বিভাগ   কলা এবং মানবিক অনুষদ  বাংলা বিভাগ ইংরেজি বিভাগ অর্থনীতি বিভাগ সমাজবিজ্ঞান বিভাগ দর্শন বিভাগ রাষ্ট্রবিজ্ঞান বিভাগ  ইসলামের ইতিহাস ও সংস্কৃতি বিভাগ   ব্যবসায় শিক্ষা অনুষদ  হিসাববিজ্ঞান বিভাগ  ব্যবস্থাপনা বিভাগ   সুবিধা এবং বৈশিষ্ট্যসমূহ    ভবন সমূহ  কলেজের মূল ভবনগুলোতে শিক্ষার্থীদের পাঠদান কার্যক্রম ও পরীক্ষা নেওয়া হয়। ভবনে কর্মচারীদের কার্যালয়, অধ্যক্ষের কার্যালয়, শিক্ষকদের আলাদা কার্যালয়, বিজ্ঞান অনুষদের  শিক্ষার্থীদের ল্যাব, কম্পিউটার ল্যাব ও অন্যান্য সুবিধা আছে।   আবাসিক হলসমূহ  কলেজের ২ টি আবাসিক হল রয়েছে। একটি কলেজ প্রাঙ্গণের একপাশে অবস্থিত। অন্যটি নওগাঁ শহরের কে ডি মোড়ের নিকটে ডাকবাংলার ঠিক বিপরীতে অবস্থিত। হল পরিচালনা করার জন্য শিক্ষকরা দায়িত্বে থাকে।   গ্রন্থাগার  সরকারি বি এম সি কলেজের গ্রন্থাগারে বিভিন্ন পাঠদান বিষয়ের পাশাপাশি ধর্মীয়, মুক্তিযোদ্ধা বিষয়ক, উপন্যাস ও অন্যান্য বিষয়ে অনেক বই আছে।  শিক্ষার্থীরা গ্রন্থাগারে বসে বা প্রাতিষ্ঠানিক পরিচয়পত্র দেখিয়ে গ্রন্থাগারিক কাছ থেকে বই নির্দিষ্ট সময়ের জন্য ধার নিতে পারে।   প্রকাশনা  সরকারি বি এম সি কলেজের নিয়মিত ভাবে জনপ্রিয় বার্ষিকী ও সাময়িকী প্রকাশের ঐতিহ্য বিদ্যমান। শিক্ষার্থীদের সৃজনশীল লেখা অভিজ্ঞ শিক্ষকদের সম্পাদনায় বার্ষিকী ও সাময়িকীতে প্রকাশ পায়।   শহীদ মিনার  নওগাঁ জেলার প্রথম শহীদ মিনার এই কলেজে অবস্থিত। ১৯৫৬ সালের ২১ ফেব্রুয়ারি আব্দুল হাই তালুকদার শহীদ মিনারটি প্রথমিকভাবে বাঁশ, কাঠ ও কাঁদা মাটি দিয়ে নির্মাণ করেছিলেন। পরে কলেজ কর্তৃপক্ষ প্রয়োজনীয় সংস্কার করে। প্রতি বছর শহীদদের সম্মানে ফুল দেওয়া হয়।   কলেজের মাঠ  কলেজ প্রাঙ্গণে শিক্ষার্থীরা নিয়িমিত খেলাধুলা, শরীরচর্চা করে। তাছাড়া বার্ষিক সাংস্কৃতিক অনুষ্ঠান এবং ক্রীড়া প্রতিযোগিতার আয়োজন করা হয়।    সহশিক্ষা কার্যক্রম  কলেজের শিক্ষার্থীদেরকে সহশিক্ষা কার্যক্রমে উদ্বুদ্ধ করতে কলেজে বিভিন্ন সময় সাংস্কৃতিক অনুষ্ঠানের আয়োজন করা হয়। এছাড়া ডিবেটিং ক্লাব, থিয়েটার ক্লাব, বিএনসিসি, রোভার স্কাউট কার্যক্রমও পরিচালিত হয় কলেজে। এছাড়া বার্ষিক মিলাদ মাহফিল, বনভোজন আয়োজন করা হয়।   উল্লেখযোগ্য শিক্ষার্থী    কবিতা খানম - প্রথম নারী নির্বাচন কমিশনার   আরও দেখুন   বাংলাদেশের কলেজসমূহের তালিকা  বাংলাদেশের সরকারি কলেজসমূহের তালিকা   তথ্যসূত্র     বহিঃসংযোগ   প্রাতিষ্ঠানিক ওয়েবসাইট   বিষয়শ্রেণী:১৯৮৫-এ বাংলাদেশে প্রতিষ্ঠিত বিষয়শ্রেণী:১৯৮৫-এ প্রতিষ্ঠিত শিক্ষাপ্রতিষ্ঠান বিষয়শ্রেণী:জাতীয় বিশ্ববিদ্যালয়, বাংলাদেশের অধিভুক্ত মহাবিদ্যালয় বিষয়শ্রেণী:নওগাঁ জেলার মহাবিদ্যালয় বিষয়শ্রেণী:বাংলাদেশের সরকারি মহাবিদ্যালয়